রাজ্য বিজেপি সভাপতি বলেছিলেন তিনি দিল্লিতে ধরনা দিতে যাওয়া মুখ্যমন্ত্রী মমতা বন্দ্যোপাধ্যায়কে চুলের মুঠি ধরে বের করে দিতে পারতেন। 
তাঁর এই মন্তব্য ঘিরে সমালোচনার ঝড় ওঠে। মঙ্গলবার বিধানসভার বিজনেস অ্যাডভাইসারি কমিটির বৈঠকে স্পীকার দিলীপ ঘোষকে তাঁর এই মন্তব্যের জন্য ক্ষমা চাওয়ার কথা বলেন। সে কথা মেনে নিয়েই বিধানসভা অধিবেশনের মধ্যে তিনি মমতাকে নিয়ে মন্তব্যের জন্য দুঃখপ্রকাশ করেন। দিলীপ ঘোষ বলেন, ‘আমার এই মন্তব্যে কেউ অপমানিত হয়ে থাকলে আমি দুঃখিত। কাউকে অসম্মান করা আমার উদ্দেশ্য ছিল না। মুখ্যমন্ত্রীকে দুঃখ দেওয়ার আমার কোনও অভিপ্রায় নেই। তাই দুঃখপ্রকাশ করলাম। উত্তেজনার বশে আমি এ ধরনের কথা বলে ফেলেছি।’
পাশাপাশি তিনি বিধানসভার বাইরে প্রশ্ন করেন, ‘এখানে কি শরিয়ত আইন চলছে? কাল যেভাবে ফতোয়া জারি করা হল যে, আমাকে বাংলা ছাড়া করা হবে। তার কী হবে?’
প্রসঙ্গত দিলীপ ঘোষের মন্তব্য নিয়ে সোমবার টিপু সুলতান মসজিদের ইমাম বলেছিলেন, ‘উনি শয়তান। দিলীপ ঘোষকে যেখানে দেখবেন সেখানে পাথর ছুড়ুন।’ 
ইতিমধ্যেই অবশ্য তৃণমূল কংগ্রেসের পক্ষ থেকে জানানো হয়েছে তারা ইমামের এই বক্তব্যের সঙ্গে একমত নয়।